Geen aanhoudingselle by 202 polisiestasies(Argieffoto: SA Polisie) Altesaam 202 polisiestasies landswyd het nie aanhoudingselle vir kriminele nie. Dit is onthul in polisieminister Bheki Cele se reaksie op ŉ parlementêre vraag deur die Demokratiese Alliansie. “Die polisiestasie in die ‘verkragtingshoofstad van die land’, Inanda in KwaZulu-Natal, is een van dié stasies,” sê Okkie Terblanche, die DA se skadu-adjunkminister van polisie. “Nog vier polisiestasies in die top-30 lys vir meeste moorde en kontakmisdaad is ook sonder aanhoudingselle.” In ŉ tyd waar ŉ oorlog woed teen vroue en kinders, 104 mense elke dag vermoor en 70 mense verkrag word, is die SAPD nie in staat om verdagtes by minstens 200 polisiestasies aan te hou nie. Terblanche sê die lys sluit nie polisiestasies in waar die aanhoudingselle ongeskik of nie funksioneel is nie. “Mens hoef slegs die stasies te besoek om te sien dat die nie-amptelike getal van polisiestasies sonder werkende aanhoudingselle veel hoër is.” Alhoewel verdagtes na ander stasies vervoer kan word, is dit soms eenvoudig nie moontlik nie, voeg hy by. “Dit is vroeër onthul in ŉ antwoord dat honderde polisievoertuie nie in werking is nie. Hierdie stasies het eenvoudig nie ŉ manier om kriminele te vervoer nie en hulle kan dan moontlik in die strate bly loop totdat hulle in die hof moet verskyn.” Terblanche sê dit is elementêr dat die SAPD ten volle funksioneel moet wees met voldoende personeel, voertuie en aanhoudingselle. “Die jongste misdaadstatistieke bevestig die stelselmatige afname in polisiebeamptes, speurders, reserviste en ŉ vloot sedert Bheki Cele die amp as minister ingeneem het. As Cele nie na sy eie polisiemag kan omsien nie, hoe kan die lede van die publiek van hom verwag om na hulle veiligheid om te sien?”